Η **Βίκυ (Ευρυδίκη) Χατζηβασιλείου** (Κιλκίς, 9 Φεβρουαρίου 1964) είναι Ελληνίδα δημοσιογράφος και παρουσιάστρια.

Πρώτα Χρόνια
------------

Γεννήθηκε το 1964 στο Κιλκίς όπου και μεγάλωσε. Τελειώνοντας το σχολείο ξεκίνησε τις σπουδές της στο Τμήμα Νομικής του Αριστοτελείου Πανεπιστημίου Θεσσαλονίκης από όπου αποφοίτησε τέσσερα χρόνια μετά. Αργότερα πήρε το μάστερ της στο Ποινικό Δίκαιο ενώ έκανε μεταπτυχιακές σπουδές για δύο χρόνια στην Ιατρική Σχολή του Αριστοτελείου Πανεπιστημίου Θεσσαλονίκης. Από το 1987 ξεκίνησε να εργάζεται ως δημοσιογράφος στην τηλεόραση και το ραδιόφωνο με πρώτη της τηλεοπτική στέγη τον σταθμό TV 100 στη Θεσσαλονίκη.

Καριέρα
-------

Στον τηλεοπτικό σταθμό TV 100 από το 1988 μέχρι το 1991 ανέλαβε την παρουσίαση του κεντρικού δελτίου ειδήσεων του σταθμού και την παρουσίαση μίας ενημερωτικής εκπομπής στην οποία είχε και ρόλο αρχισυντάκτριας. Το 1991 ξεκινά να εργάζεται στον τηλεοπτικό σταθμό ΑΝΤ1 και συγκεκριμένα στην δημοσιογραφική ομάδα της εκπομπής Καλημέρα Ελλάδα με παρουσιαστή τον Γιώργο Παπαδάκη.

Στην εκπομπή ανέλαβε την παρουσίαση γεγονότων και θεμάτων που λάμβαναν χώρα στη Θεσσαλονίκη. Το 2000 η συνεργασία της με τον σταθμό και την εκπομπή ολοκληρώθηκε. Τη σεζόν 2000-2001 πήρε μεταγραφή στον κρατικό σταθμό ΕΤ3. Εκεί παρουσίαζε την καθημερινή πρωινή εκπομπή ονόματι "Πρωινό Δρομολόγιο" και επιπλέον την εβδομαδιαία εκπομπή με θέματα υγείας "E' Viva". Πέραν του ρόλου της παρουσιάστριας των εκπομπών είχε αναλάβει την αρχισυνταξία και την οργάνωσή τους.

Το 2001 πήρε μεταγραφή στον τηλεοπτικό σταθμό Alpha. Αρχικά τη σεζόν 2001-2002 παρουσίαζε την καθημερινή εκπομπή ιατρικού περιεχομένου "Λόγω Ζωής". Αργότερα η συχνότητα προβολής της εκπομπής έγινε εβδομαδιαία ενώ ταυτόχρονα υπήρξε μία από τους παρουσιαστές των δελτίων ειδήσεων του σταθμού αναλαμβάνοντας την παρουσίαση της ειδησεογραφίας της Θεσσαλονίκης. Τη σεζόν 2004-2005 ανέλαβε την παρουσίαση της εβδομαδιαίας κοινωνικής εκπομπής "Έχεις Γράμμα" στην prime time ζώνη του σταθμού. Η εκπομπή από την πρώτη εβδομάδα προβολής της σημείωνε μεγάλα ποσοστά τηλεθέασης κι έτσι οι ιθύνοντες του σταθμού ανανέωσαν την εκπομπή για δεύτερη χρονιά.

Τον Μάρτιο του 2006, κι ενώ η εκπομπή προβαλλόταν κανονικά από τον τηλεοπτικό σταθμό Alpha TV, το concept της εκπομπής που άνηκε σε εταιρία παραγωγής του εξωτερικού αγοράστηκε από τον τηλεοπτικό σταθμό ΑΝΤ1 και μέσα σε λίγες μέρες ξεκίνησε την προβολή της από τον δεύτερο σταθμό με άλλη παρουσιάστρια. Τότε, ο τηλεοπτικός σταθμός Alpha αγόρασε τα δικαιώματα της εκπομπής "The package" και με ελληνική ονομασία "Πάμε Πακέτο" ξεκίνησε την προβολή της εκπομπής από τον Μάρτιο του 2006. Τον Ιούνιο του 2019 το "Πάμε Πακέτο" ολοκλήρωσε την 14η σεζόν προβολής της ενώ κατέχει τον τίτλο της μακροβιότερης εκπομπής στην prime time ζώνη της ελληνικής τηλεόρασης. Το 2020 επέστρεψε τηλεοπτικά στο νεοσύστατο Open για να παρουσιάσει την κοινωνική εκπομπή "Γράμμα Για Σένα" τη σεζόν 2020-21. Τον Δεκέμβριο, όμως, του 2020 ανακοινώνει, από ανάρτηση της στο Instagram, πως η εκπομπή κόβεται οριστικά λόγω της πανδημίας του Covid-19.

Φιλμογραφία
-----------

### Τηλεόραση

| Έτος | Τίτλος Προγράμματος | Κανάλι | Ρόλος | Σημειώσεις |
| --- | --- | --- | --- | --- |
| 1988-1991 | TV 100 Ειδήσεις | TV 100 | Η Ίδια | Παρουσιάστρια / Αρχισυντάκτρια |
| Ο κόσμος και εμείς | Παρουσιάστρια / Αρχισυντάκτρια / Παραγωγός |
| 1992-2000 | Καλημέρα Ελλάδα | ΑΝΤ1 | Συμπαρουσιάστρια / Ρεπόρτερ |
| 2000-2001 | Πρωινό Δρομολόγιο | ΕΤ3 | Παρουσιάστρια / Αρχισυντάκτρια |
| E' Viva |
| 2001-2004 | Λόγω Ζωής | ALPHA |
| Alpha News | Παρουσιάστρια / Ρεπόρτερ |
| 2004-2006 | Έχεις Γράμμα | Παρουσιάστρια |
| 2006-2019 | Πάμε Πακέτο | Παρουσιάστρια / Δημιουργός Προγράμματος |
| 2018 | Dancing with the Stars | ΑΝΤ1 | Guest Κριτής, Live 7 |
| 2019 | My Style Rocks | ΣΚΑΪ | Guest Κριτής, Τελικός |
| 2020 | Just the 2 Of Us | OPEN | Διαγωνιζόμενη, 2η Θέση |
| Γράμμα για σένα | Παρουσιάστρια / Δημιουργός Προγράμματος |

### Κινηματογράφος

| Έτος | Τίτλος Κινηματογραφικής Ταινίας | Ρόλος |
| --- | --- | --- |
| 2014 | Το πουλί της Κύπρου | Ο εαυτός της |

Εξωτερικοί σύνδεσμοι
--------------------

* Όμορφα Μυστικά

Παραπομπές
----------

1. ↑  «Οι παρουσιαστές που ξεκίνησαν την καριέρα τους από τη Θεσσαλονίκη». 2017-11-27.. Ανακτήθηκε στις 2017-11-27.
2. ↑  «ΒΙΚΥ ΧΑΤΖΗΒΑΣΙΛΕΙΟΥ: Δείτε την στα πρώτα της τηλεοπτικά βήματα». 2012-09-14. Αρχειοθετήθηκε από το πρωτότυπο στις 2019-08-03.. Ανακτήθηκε στις 2012-09-14.
3. ↑  «Η Βίκυ Χατζηβασιλείου στην πρώτη της τηλεοπτική εμφάνιση». 2012-09-14.. Ανακτήθηκε στις 2012-09-14.
4. ↑  «Βίκυ Χατζηβασιλείου: «Στενοχωρήθηκα όταν μου πήραν το "Έχεις Γράμμα"»». 2014-10-29.. Ανακτήθηκε στις 2014-10-29.
5. ↑  «Βίκυ Χατζηβασιλείου: Τέλος η εκπομπή "Γράμμα για σένα" από το Open – Η ανακοίνωση της παρουσιάστριας». 9 Δεκεμβρίου 2020. Αρχειοθετήθηκε από το πρωτότυπο στις 3 Οκτωβρίου 2022. Ανακτήθηκε στις 13 Αυγούστου 2022.